Alfreds Dziļums

Alfreds Dziļums (dzimis , miris ) bija latviešu rakstnieks.

 Dzīvesgājums 
Alfreds Dziļums dzimis 1907. gada 2. maijā Doles pagasta Jenčos. Agri zaudējis abus vecākus un bērnību un jaunību pavadījis gan pie pamātes, mātes mājās Pūriņos, gan pie tēva vecākiem Jenčos, gan pie aizbildņa Doles pagasta Kalna Vačos, gan Siliņu mežsarga mājā. Agri apguvis visus lauku darbus, strādājis mežā, uz būvēm, pludinājis plostus Misā, Iecavā, Ķekaviņā. Mācījies latviešu bēgļu skolā Tērbatā, Baldonē un Rīgā, V. Olava komercskolā, bet līdzekļu trūkuma dēļ mācības pārtraucis. Kad tika dalīts tēva mantojums, Dziļums ieguva zemes gabalu, kur vēlāk izveidoja savu saimniecību — Rietumus.

Apvidus īpatnā daba un viņa paša jaunsaimnieka pieredze ir galvenie avoti pirmajiem rakstnieka darbiem un vēlākajām grāmatām. Viņa pirmie stāsti par mežiniekiem un plostniekiem parādījās periodikā kopš 1926. gada. Karadienesta laikā viņš uzrakstīja pirmo lugu „Pie ozola”, kas drīz tika uzvesta uz amatieru skatuvēm. Kopā ar Pulkarnes aktieriem spēlējot Blaumaņa lugas, Dziļums iepazinās ar Mirdzu Meijeri, kas kļuva par viņa sievu, un drīz ģimeni papildināja divi dēli: Māris un Juris. 1944. gadā Dziļums tika iesaukts Latviešu leģionā. Atvadas no ģimenes 1944. gada rudenī izrādījās šķiršanās uz mūžu.

Pēc kara Dziļums Lībekā (Vācijā) aktīvi iesaistījās latviešu bēgļu kultūras dzīvē. Viņš apprecējās otrreiz — ar Mērbekas latviešu teātra aktrisi Irmu Vārpu, 1947. gadā viņiem piedzima meita Kristīne. 1950. gada martā vācu kuģa ogļu kravas telpā Dziļums nelegāli aizbrauca uz Zviedriju un jau ziemā izsauca pie sevis sievu un meitu. Strādāja Vermlandes mežu darbos, vēlāk fabrikā Kalhellā un Latviešu Palīdzības komitejā Stokholmā. No 1970. līdz 1976. gadam bija laikraksta “Latvija” (Vācijā) Zviedrijas redaktors. Pēdējos gados sirga ar sirds vājumu un tā lēkme pārsteidza rakstnieku laivā Mangenas ezerā Vermlandē, vienam pašam makšķerējot. Apbedīts 1976. gada 22. jūnijā Nīedas baznīcā, Molkomā, Vermlandē, Zviedrijā.

Ārpus Latvijas nodzīvotajā laikā (31 gadā) Alfrēds Dziļums sarakstījis 21 romānu (kuri attēlo dzīvi Latvijā, bet 4 — kara un trimdas notikumus), 4 atmiņu grāmatas, darbojies žurnālistikā un rakstījis īsprozu. Pievērsies arī dramaturģijai (6 lugas jau sarakstītas Latvijā 30. gados). Viņa stiprā puse ir dialogs, kas redzams arī romānos. 

 Darbi 

 Romāni 
 "Raženā audze" (1938)
 "Viršu druvas" (1939)
 "Saplēstā krūze" (1939)
 "Gaišie logi" (1940)
 "Tornas grāvrači" (1949)
 Celmenieku triloģija ("Celmenieki","Rīta cēliens","Dieva dzirnas", 1948—1953)
 "Vakars uz ezera" (1951)
 "Vēja kaņepe" (1951)
 "Pārvietotie" (1955)
 "Mežlejas taurētājs" (1956)
 "Laila no Rīgas" (1958)
 "Nokaltis zars" (1960)
 "Cilvēki vētrā" (1961)
 "Daugavas krāces" (1964)
 "Pēdas rīta rasā" (1964)
 "Aklā ezera velns" (1965)
 "Vilka zobs" (1967)
 "Vēja melderis" (1969)
 "Tiesa svētdiena" (1970)
 "Vienas vasaras zieds" (1971)
 "Lai neaizmirstam" (1972)
 "Kurzemes sirds vēl dzīva" (1973)
 "Gaidi mani!" (1975)
 "Kurzemīte, sērdienīte" (1976)

 Stāstu krājumi 

 "Pelni - Vecā Kaikana atriebība - Līžele" (1945)
 Pasaku triloģija "Dieva dārzs" ("Sarkanais velns", "Meža Andrievs" un "Sētnieks Čiepsts" (1946 - 1950))
 "Meža pils" (1947)
 "Meži deg" (1947)
 "Plosti sēklī" (1978)

 Lugas 

 "Pie ozola" (1931)
 "Mantojuma lāsts" (1933)
 "Kaimiņi" (1934)
 "Egļu sala" (1936)
 "Mājas atslēga" (1939)
 "Smagās vārpas" (1939)
 "Beigu sākums" (1964) 
 "Bernauera iela" (1964)
 "Tvists un sudmaliņas" (1965)
 "Uz milža pleca" (1964)
 "Izdotie" (1971)
 "Rītausma" (1973)

 Autobiogrāfiski darbi 

 "Zeme dzīvo" (1962)
 "Pēdas rīta rasā" (1964)
 "Aizaugušās drupas" (1968)
 "Mežu aizvējā" (1974)

 Par autoru 
 Biruta Gudriķe. Starp divām rītausmām. Alfreda Dziļuma dzīve un literārā daiļrade, , Apgāds Daugava, Rīga 2004.
 Nacionālā enciklopēdija https://enciklopedija.lv/skirklis/93249-Alfreds-Dziļums
Aleksandrs Čaks. Rakstnieks ar cietām rokām . Portrets žurnālā „Atpūta“ № 790 (22.12.1939), 24. lpp.
Guntas Šēnbergas raksts žurnālā “Ievas stāsti” - Alfrēds Dziļums: Rakstnieks ar cietām rokām https://www.santa.lv/…/alfreds-dzilums-rakstnieks-ar-cieta…/

 Atsauces 

Kategorija:1907. gadā dzimušie
Kategorija:1976. gadā mirušie
Kategorija:Latviešu rakstnieki
Kategorija:Latviešu valodā rakstošie
Kategorija:20. gadsimta rakstnieki
Kategorija:Ķekavas novadā dzimušie